钦定古今图书集成/明伦汇编/官常典/第687卷 > 徐范
## 钦定古今图书集成/明伦汇编/官常典/第687卷 > 徐范

按《宋史》本传：“范字彝父，福州候官人。少孤，刻苦授徒
以养母。与兄同举于乡，入太学，未尝以疾言遽色。先
人丞相赵汝愚去位，祭酒李祥、博士杨简论救之，俱
被斥逐。同舍生议叩阍上书，书已具，有闽士亦署名，
忽夜传韩𠈁胄将寘言者重辟，闽士怖，请削名，范之
友亦劝止之。范慨然曰：‘业已书名矣，尚何变’？书奏，𠈁”
胄果大怒，谓其扇摇国是，各送五百里编管。范谪临
海，与兄归同往，禁锢十馀年。登嘉定元年进士第，授
清江县尉，辟江、淮制置司准备差遣。属边事纷纠，营
砦子弟募隶军籍者，未及涅，汹汹相惊。一夕，秉烛招
刺千馀人，踊跃争奋。差主管户部架阁，改太学录，迁
国子监主簿。入对言：“时平不急之务，无用之官，犹当
痛加裁节。矧多事之秋，所贵全万民之命，纾一时之
急，独奈何坐视其无救，而以虚文自蔽哉？愿惩既往
之失，废无用之文，一意养民，以培国本。”丐外，添差通
判泽州，湖湘大旱，振救多所裨益。知邵武军，寻召赴
行在，言：“功利不若道德，刑罚不若恩厚，杂伯不若纯
王，异端不若儒术，谀佞不若直谏，便嬖不若正人，奢
侈不若《诗》书，盘游不若节俭，玩好不若宵衣旰食，穷
黩不若偃兵息民。”是非两立，明白易见，几微之际，大
体所关，积习不移，治道舛矣。迁国子监丞，徙大常丞，
权都官郎官，改秘书丞、著作郎、起居郎兼国史编修、
实录检讨，以朝奉大夫致仕。卒，赠朝请大夫、集英殿
修撰。